แนวโน้มหุ้นเช้าผันผวน
นักวิเคราะห์ฯคาดตลาดหุ้นไทยเช้านี้ผันผวน บวก-ลบแคบเผชิญแรงขาย หลังผิดหวังเฟดไม่ออกQE3-ปรับลด GDP
21 มิ.ย. 2555

นักวิเคราะห์ฯคาดตลาดหุ้นไทยเช้านี้ผันผวน บวก-ลบแคบเผชิญแรงขาย หลังผิดหวังเฟดไม่ออกQE3-ปรับลด GDP
นายปริญทร์ กิจจาทรพิทักษ์ ผู้บริหารสายงานวิเคราะห์หลักทรัพย์และกลยุทธ์การลงทุน บล.เคทีบี (ประเทศไทย) กล่าวว่า ตลาดหุ้นไทยเช้านี้น่าจะยังผันผวน บวก-ลบในกรอบแคบเช่นเดียวกับเมื่อวาน หลังเฟดประกาศขยายเวลาการใช้มาตรการ Operation Twist ออกไป ซึ่งอาจทำให้นักลงทุนบางส่วนที่ผิดหวัง เนื่องจากคาดหวังว่าเฟดจะใช้มาตรการ QE3 ขายหุ้นออกมา กดดันบรรยากาศการลงทุนในภาพรวม 
ประกอบกับ เฟดได้มีการปรับลดคาดการณ์การขยายตัวทางเศรษฐกิจของสหรัฐฯในปีนี้ลงเหลือระดับ 1.9-2.4% จากก่อนหน้านี้คาดว่าจะเติบโต 2.4-2.9% นอกจากนี้ยังมีปัจจัยลบจากราคาน้ำมันดิบในตลาดโลกที่อ่อนตัวลงค่อนข้างแรงพร้อมให้กรอบการเคลื่อนไหวที่ 1,165-1,175 และ 1,180 จุด
 "เฟดได้มีการขยายมาตรการ Operation Twist ออกไปซึ่งในมุมมองของเราก็ไม่ได้ผิดหวัง แต่เมื่อดัชนีปรับขึ้นไปก็คงเผชิญแรงขายจากนักลงทุนบางส่วนที่คาดหวังเรื่อง QE3...การที่เฟดไม่ได้ใช้ QE3 ก็อาจแสดงได้ว่าเศรษฐกิจสหรัฐไม่ได้เลวร้ายมาก"นายปริญทร์